
SEDIS 


COMMENTARIUM OFFICIALE 


ACTA PII PP. XI 


LITTERAE DECRETALES 


BEATUS SALVATOR AB HORTA, LAICUS PROFESSUS ORDINIS FRATRUM MINORUM, 
AD CAELITUM SANCTORUM HONOREM EVEHITUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Tmmania inter bella et graves sollicitudines et angores verasque quo- 
que apostasias, quibus calamitosissimis hisce temporibus plures crucian- 
tur nationes, quae quidem evangelicam antea sectantes veritatem pro- 
spero felicique fruebantur statu. Nos Illum asserere et commonstrare 
non desistimus, cuius nomen est super omne nomen, Salvatorem mundi 
dicimus, Christum Iesum, qui solus a cunctis malis omnes salvare potest 
populos et nationes. Ad omnium insuper hominum bonae voluntatis sola- 
cium et exemplum viros quoque illos vel mulieres plane ostendimus, qui, 
etsi humanis dum viverent sicuti ceteri miseriis obnoxii, Divini Magistri 
tamen vestigia forti et invicto animo persecuti sunt. Hodie quidem Nos 
alium, Deo favente, ad supremos Caelitum honores eveximus atque ad 
imitandum christifidelibus proposuimus, una cum Beatis Andrea Bobola 
Martyre, Societatis Iesu Sacerdote, et Ioanne Leonardi, Ordinis Cleri- 
corum Regularium Matris Dei Conditore, Beatum Salvatorem ab Horta, 
Laicum Professum Ordinis Fratrum Minorum. Qui, litterarum plane 
rudis et sacerdotali carens dignitate, quamquam magnas gerere res non 
poterat, nihilominus per paupertatis studium, per angelicum animi can- 
dorem ac voluntarios insontis sui corporis cruciatus ita Iesu Christi 

imaginem expressit, ut innumeras multitudines sanctitudinis splendore 
rerumque miraculis alliciens, ad meliorem ducendae vitae rationem, 
Ecclesiae nimirum praeceptis consentaneam, omni ope reduceret. 

Anno Domini millesimo quingentesimo vicesimo ille ex humilibus et 
pauperibus, piissimis vero, parentibus ortum habuit in oppido 8S. Co- 
lumbae de Farnés dioecesis Gerundensis in Hispania; vix adulescens 
parentibus orbatus, primum pascendis ovibus incubuit, dein Barcinone. 
quo una cum sorore domicilium transtulit, per aliquot annos sutrinam 
fecit; postquam vero eius soror honesto viro nupsit, ipse, unum et viginti 
annos tunc agens, Deo vocanti se totum consecrare statuit et ad Fratres 
Minores in conventum S. Mariae prope Barcinonem se contulit, ut inter 
fratres operarios exciperetur humillime expostulans. In coenobio illo 
exceptus, eximiae observantiae laude notissimo, socius datus est Fratri 
coquinae curam gerenti; cui muneri aliisque obedientiae operibus exer- 
cendis dum toto se animo dabat, ab intima tamen Dei unione, ac saepe 
saepius sanctissima Iesu et Mariae nomina pie proferens, minime distra- 
hebatur. Inter ceteras autem, quibus ornabatur, virtutes maxime tunc 
eluxit candida eius animi simplicitas et puritas, profundissimae humi- 
litati et corporis castigationi coniuncta. Probationis igitur et tyrocinii 
tempore peracto, ad solemnia vota nuncupanda admissus est et ad coe- 
nobium S. Mariae de Iesu Derthusae, Fratrum vitae austeritate et rigi- 
dissima regulae observantia celebre, translatus est. Ibi, quum praeclara 
Dei Famuli virtus et yitae sanctimonia homines latere non posset, illius 
fama totam brevi civitatem pervasit et ab omnibus Frater Salvator 
sanctus appellabatur, qui se beatos putabant, si vel semel eius vestimenta 
tangere exoscularique potuissent. 

Quam sanctitatis opinionem creberrima magis in dies confirmabant 
miracula, quibus omnipotens Deus largissime servum suum fidelem vo- 
luit locupletare. E longinquis namque etiam Hispaniae regionibus quam 
plurimi undequaque confluebant homines suis aegritudinibus infallibi- 
lem rogaturi medicinam. Cuius adventantis multitudinis frequentia per- 
taesi religiosi viri, simul cum Dei Servo vitam degentes, qui religiosae 
domus tranquillitatem non parum turbari videbant, Provincialem Mode- 
ratorem rogarunt, ut, ipsorum quieti consulens, aliorsum transferre 
vellet Salvatorem. Qui reapse in Bellpuig oppidum primo et [lerdam 
deinde missus, paulo post ad coenobium, in arduo monte situm, duobus 
millibus passuum ab Horta, Derthusensis dioecesis oppido, ubi summa 
veneratione B. Mariae Virginis mirificum colebatur simulacrum, trans- 
latus est. Quod quidem oppidum illud est, quod Fratri Salvatori exinde 
ab Horta cognomen dedit, eo quia in coenobio illo Dei Servus diutius mo- 

ratus magis in dies pietatis operibus, ieiuniis, continentiae et omnigenae 
virtuti alacri animo incubuit, ita ut, illius sanctitatis fama per totam 
Hispaniam magis ac antea diffusa, aegros et quavis infirmitate detentos 
undequaque ad sanitatis spem exciret, sancti viri illius precibus impe- 
trandae. 

Re quidem vera in hac quoque altera Famuli Dei sede, Beatissimae 
Virginis Mariae ope implorata, atque solo crucis signo in sanctissimae 
Trinitatis nomine ab ipso sanationes infinitae prope et innumerabiles 
patrabantur, ita ut, populorum concursu ad S. Mariae de Horta succre- 
scente, non ex Hispaniae solum sed ex Galliae quoque regionibus, Servi 
Dei sanctitatis opinio ad Fidei Inquisitoris Aragonensis aures perve- 
nerit. Qui diffidenter primum prodigia illa visus est excipere, postea 
vero, re suis inspecta oculis, veniam ab illo expostulavit, quocum ali- 
quandiu in coenobio commorari pergratum habuit. Sed ibi quoque Fra- 
ter Salvator, post duodecim fere annos diutius esse non potuit, et, circa 
annum millesimum quingentesimum sexagesimum, Horta abire supe- 
riorum iussu coactus est, eadem quidem causa, ad quietem nempe coe- 
nobio illi et pacem reddendam; atque, mutato quidem ei Salvatoris no- 
mine in Fratris Alfonsi, ad oppidum cui nomen Reus missus est et paulo 
post Barcinonem. Ibi, dum suae sanctificationi multo intentius incumbit, 
miracula quotidie operari non desinit, quorum numerum inire prorsus 
impossibile est. Barcinone eius moderatores, volentes forsan Servi Dei 
sanctitatem comprobare, eum Inquisitoribus detulerunt; qui contra, 
praeclara illius virtute et duorum miraculorum suis oculis veritate per- 
specta, ab ipso per crucis signum patratorum, eum dimiserunt, quin 
immo rogarunt ut Deum pro se orare vellet. Attamen, quamquam solari 
luce clarior eius praefulsit innocentia, et a Philippo Secundo, Hispano- 
rum Rege, qui ei Matriti maximum exhibuit honorem, thaumaturgica 
humilis Fratris agnita est potentia, acerbiores tamen simultates et per- 
secutiones ei manebant, usquedum ille ab Ordinis Commissario pro Sar- 
dinia, qui Ministri Generalis iussu ad pios studiososque Fratres pro ea 
insula ascribendos Barcinonem venerat, secum ire invitatus, libens ipse 
laetusque annuit et Calarim, in principem insulae illius urbem, adivit. 

In itinere foedam maris tempestatem exortam illico, uti fertur, crucis 
signo sedavit. Calari, frequenti populi concursu et inenarrabili laetitia 
exceptus, quippe qui sanctitatis et miraculorum fama praeventus, mi- 
nime tanto honore permotus, a profundissima sua humilitate dimoveri 
non potuit; quin immo omnia ipsi despectui erant, nisi quae Dei gloriam 
et animarum salutem respicerent, seseque humile diceret Dei instrumen- 
tum pro animabus Christo lucrandis. Vivida, qua ipse flagrabat, caritas 

eum ad proximorum salutem procurandam vehementer urgebat. Quare 
nullam praeteribat occasionem ut rudes ignarosque christianam doctri- 
nam doceret, simplici quidem facilique modo, sed aptissimo, ita ut vide- 
retur ipse theologicis studiis vacasse. Deus vero istum animarum zelum 
humillimi Fratris laici, prodigiorum charismate, Calari etiam, sicut alibi 
plures iam annos, ita roborare dignatus est, ut verus ob eorum multi- 
tudinem ac praestantiam thaumaturgus ab omnibus haberetur. 

In eadem Calaritana urbe, duo de vicesima die Martii mensis anno 
millesimo quingentesimo sexagesimo septimo, in pervigilio festi S. Io- 
seph, ut ipse praedixerat, aetatis suae anno septimo et quadragesimo 
fidelis Dei Servus, extremis munitus Ecclesiae Sacramentis, Iesu et Ma- 
riae nomina, quae continenter vivens in ore habuit, pie proferens, obdor- 
mivit in Domino. Triduo mortales eius exuviae, universo fere clero et 
populo ad eas venerandas confluente, in coenobii ecclesia solemniter 
expositae, et in sacello dein S. Francisci Patris conditae sunt. Post 
beatam Servi Dei mortem non ideo desiit populi christiani pietas et 
devotio, eo vel magis quod non desierunt quoque mirificae sanationes 
et vera miracula, eius invocato patrocinio, ab omnipotente Deo patrata. 
Quare cl. m. Xistus Quintus, Praedecessor Noster, relationem quamdam, 
sibi exhibitam anno millesimo quingentesimo octogesimo sexto a Fran- 
cisco Gonzaga, Episcopo Mantuano, de Famuli Dei sanctitate et mira- 
culis et populorum, Hispaniarum potissimum et Sardiniae, erga illum 
pietate, Apostolicis Litteris Cum sicut exposuit sub anulo Piscatoris, 
die tertia Septembris eodem anno datis, ratam habuit et confirmavit. 
Verumtamen ordinarii processus ab Antistitibus Calaritano, Gerundensi, 
Derthusensi et Barcinonensi prioribus saeculi decimi septimi annis 
adornati sunt circa famam sanctitatis vitae, virtutum et miraculorum 
Dei Servi Salvatoris ab Horta. Anno millesimo sexcentesimo sexto Phi- 
lippus Tertius, Hispaniae Rex, a Decessore Nostro Paulo Quinto enixe 
expostulavit, ut ad Canonizationem Servi Dei procederetur; eique per 
Sacram Rituum Congregationem die quinta Februarii mensis eodem anno 
responsum fuit Canonizationem ob iustas causas differendam esse; sed 
adiectum est: quod interim Beatus Salvator ab Horta cum hoc titulo 
et miraculis imprimatur, publiceque portetur ad maiorem fidelium con- 
solationem. Quo Decreto cultus, quem populus Famulo Dei quinqua- 
ginta iam annos tribuebat, ratus ac legitimus habitus est. 

Introductionis autem Causae Canonizationis apud Sanctam Sedem 
ecommissionem Urbanus Octavus, Antecessor Noster, anno millesimo 
sexcentesimo vicesimo quarto signavit et in Beati honorem hymnum 
proprium, responsorium et orationem propriam pro nonnullis locis ap- 

probavit. Anno insequenti Processus Apostolici coepti sunt adornari, 
quorum iuridica vis a S. Romanae Rotae Auditoribus, uti tunc mos 
erat, recognita est mense Augusto anni millesimi sexcentesimi trigesimi 
tertii, et Novembri mense eiusdem anni constare de Servi Dei virtutum 
heroicitate responderunt; mense autem Martio biennio post primum ex 
propositis miraculis ratum dixerunt. Quoniam vero, non multo post ab 
Urbano Papa Octavo novi iuris decreta de Servorum Dei Causis edita 
essent, sententia illa S. Rotae Auditorum promulgata non fuit. 
Longum deinde iter Beati Salvatoris Causa, antequam ad optatum 
finem perveniret, percurrere oportuit. Cultus namque iam Beato prae- 
stitus et late propagatus atque a Sacra Rituum Congregatione, uti supra 
diximus, ratus legitimusque habitus ac permissus, a Clemente Undecimo 
Papa, iuridicis inquisitionibus praehabitis, tandem anno millesimo 
septingentesimo undecimo confirmatus est; Causae vero reassumptio in 
statu et terminis, quibus eadem tunc reperiebatur, tantummodo mille- 
simo octingentesimo octuagesimo secundo, quartadecima die Decembris 
mensis, gl. m. Leone Papa Tertiodecimo auctore, habita est. Ad normas 
igitur a Decessoribus Nostris super casu excepto, quem vocant, datas, 
insequenti anno, die duodecima Februarii ab eodem Summo Pontifice 
dispensatione indulta a novo examine de Processuum validitate, a Sacra 
Rituum Congregatione districta super Beati virtutum heroicitate inve- 
stigatio peracta est et a Nobis de eadem Decretum die tertia decima 
Tulii mensis anno millesimo nongentesimo vicesimo septimo editum est. 
Ad Canonizationem Beati huius Thaumaturgi tandem aliquando obti- 
nendam, concessa a Nobis quod in casu requirebatur super tertio mira- 
culo dispensatione, de duobus miraculis pertractari oportebat, eiusdem 
Beati patrocinio invocato post indultam ab Apostolica Sede Beato ipsi 
venerationem. Cum autem de duobus prioribus mirificis sanationibus, 
Sacrae Rituum Congregationi exhibitis, non satis constare visum fuis- 
set, novi in Calaritana Curia Archiepiscopali constructi sunt super binis 
quae sequuntur sanationibus processus, quorum iuridica vis ab eadem 
Sacra Congregatione decreta est die ultima mensis Iulii anno millesimo 
nongentesimo trigesimo quinto. Marius Piras, Benvenuti filius, Calari- 
tanus, puer fere decennis, lethali tuberculari meningitide basilari, 
Septembri mense anni millesimi nongentesimi trigesimi primi, affectus 
est. Unanimis est medicorum consensus in diagnosi statuenda et infausta 
prognosi. Dum morbus adeo saeviebat, ut medici iudicio, hora octava 
pomeridiana diei vicesimi quarti eiusdem mensis, mors immineret, invo- 
cato a parentibus amicisque B. Salvatore, atque inuncto eius corpore 
oleo lampadis, quae ad Beati altare ardebat, puer somno corripitur. 

summoque insequentis diei mane perfecte sanatus a medico declaratur. 
Quae sanatio a peritis a Sacra Rituum Congregatione deputatis miraculo 
tribuenda habita est. 

Altera mira sanatio respicit puellam Auroram Secchi, Angeli filiam 
ex oppido Mandas, Calaritanae Archidioecesis. Vertente anno sancto 
millesimo nongentesimo trigesimo tertio, Aprili mense, mortali scarlat- 
tina cum meningeis et polyarthriticis implicationibus fuit illa correpta. 
Morbus invaluit, puellamque die tertia Maii ad extremum mortis limen 
adduxit. Hora post meridiem octava circiter eius parentes, accensa coram 
Reati imagine cerea candela, puellaque oleo lampadis Beati linita, fer- 
ventissimas effudere preces. Post paucas horas perfecte ab omnibus morbi 
symptomatibus Aurora libera facta est. Miraculum conclamat et medicus 
a curatione peritique a Sacra eadem Congregatione acciti. 

De utraque hac sanatione: suetis Congregationibus, antepraepara- 
toria ac praeparatoria, quas vocant, tertia vero coram Nobis praehabitis, 
die tandem septima et vicesima Tunii mensis superiore anno, in Palatio 
Apostolico Castri Gandulphi, Nos Ipsi, sacro Eucharistico sacrificio 
antea litato, ediximus: Constare de duobus miraculis a Deo per Beati 
Salvatoris ab Horta intercessionem patratis, nempe: de instantanea 
perfectaque sanatione tum Marii Piras a meningitide basilari tubercu- 
lari, cum Aurorae Secchi a maligna scarlattina cum gravissimis menin- 
geis et polyarthriticis implicationibus. 

Quod unum denique supererat decernendum, an videlicet, stante 
adprobatione duorum miraculorum post indultam Beato Salvatori ab 
Horta ab Apostolica Sede venerationem Tuto procedi posset ad ipsius 
Beati Canonizationem, Nos, in Apostolicum quod supra diximus Pala- 
tium Castri Gandulphi accitis sexta et vicesima die Octobris mensis 
praeteriti anni venerabilibus Fratribus Nostris S. R. E. Cardinalibus 
Alexandro Verde, Causae huius Ponente seu Relatore, ceterisque Cardi- 
nalibus Sacris Ritibus tuendis praepositis, una cum (fficialibus, Prae- 
latis et Consultoribus, praefatum dubium discutiendum iussimus; omnes 
autem adstantes unanimiter in affirmativam convenerunt sententiam. 
Nos vero Nostram proferre distulimus ad diem primam et vicesimam 
subsequentis mensis, ad Dominicam nempe ultimam post Pentecosten, 
B. V. Mariae Praesentationi sacram. Quod quidem, favente Domino, 
Romae in Vaticanis Aedibus peregimus sollemniterque decrevimus tuto 
procedi posse ad Beati Salvatoris ab Horta Canonizationem. Quibus 
omnibus rite peractis, ut in re tam gravi sapientissimus a Decessoribus 
Nostris constitutus servaretur ordo, primum quidem venerabiles Fra- 
tres Nostros S. R. E. Cardinales in Consistorium secretum, die septima 

decima Martii huius anni, apud Nos convocavimus; in quo dilectus 
Filius Noster Camillus Cardinalis Laurenti sermonem habuit de vita, 
martyrio et de miraculis B. Andreae Bobola Martyris, Sacerdotis Pro- 
fessi e Societate Iesu, nec non de vita et miraculis B. Ioannis Leonardi, 
Confessoris, Sacerdotis, Fundatoris Ordinis Clericorum Regularium a 
Matre Dei atque B. Salvatoris ab Horta, Confessoris, Laici professi 
Ordinis Fratrum Minorum; ac recensuit acta, quae in Causis eorumdem 
Beatorum Beatificationis et Canonizationis Ss. Rituum Congregatio, 
praevio accurato examine, admittenda ac probanda duxerat. Qua rela- 
tione expleta, Nos Patrum Cardinalium singillatim suffragia exquisi- 
vimus; singulique iidem Cardinales suam Nobis aperuerunt sententiam. 
Consistorio secreto absoluto, rite celebratum est consistorium publicum 
in quo pro eorumdem Beatorum Canonizatione solemnis peroratio per 
dilectos Filios Consistorialis Aulae Advocatos habita est; pro Beato 
autem Salvatore dilectus Filius Augustinus Lenti perorationem diserte 
peregit. Nos vero quod expostulatum est grato animo complectentes, 
nihil antiquius fassi sumus habere, quam ut evangelicae virtutis heroes ita 
in sua luce ponantur, ut quotquot sunt militantis Ecclesiae filii, eorum 
intuentes sanctitudinis fulgorem, in trepidis afflictisque huius vita sola- 
cium, in arduo christianae perfectionis certamine invitamentum, in omne 
genus necessitatibus auxilium habeant ac praeterea ex horum Caelitum 
egregie sanctissimeque gestis, omnium admirationi imitationique propo- 
sitis, hoc vel loculentius enitere diximus, quod in praesenti rerum gra- 
vitate spem Nostram, Dei innixam pollicitationibus, acuit ac roborat; 
illos idcireco praeclaros Caelites exoptare sanctitatis decorare infula; 
sed tamen nihil velle ex iis desiderari rebus rationibusque, quibus Apo- 
stolica Sedes, ex peculiari more institutoque suo, graves huiusmodi cau- 
sas expedire solet. Quapropter non ante inviolabile auctoritatis Nostrae 
oraculum laturos, quam in consistorio semipublico, quod vocant, tum 
iterum S. R. E. Cardinalium, tum omnium quotquot in Urbe adfuturi 
sint Patriarchae, Archiepiscopi, Episcopi et Abbates nullius sententiam 
exquisierimus. Interea singulis eorum reddendos iussimus legitimos 
commentarios, in quibus Beatorum illorum Andreae Bobola, Ioannis 
Leonardi et Salvatoris ab Horta vitae curriculum, egregie gesta, ac pa- 
trata a Deo eorum deprecatione miracula, breviter descripta essent, et 
acta omnia in eorumdem Beatorum Canonizationis Causis notata. Omnes 
igitur Patres Cardinales et Antistites illos, ad Nos die trigesima prima 
proxime elapsi mensis Martii in Consistorio semipublico convocatos, allo- 
cuti sumus et singulorum sententiam exquisivimus, quid de supremis 
sanctitatis honoribus Beatis illis decernendis sentirent. Quum vero, 

exceptis adstantium suffragiis, omnes cum Nostra convenire sententia 
grato animo novissemus, proxima die sollemni Paschatis, decima septima 
nempe mensis Aprilis, in Petriana Basilica triplicem una simul Cano- 
nizationem peragere decrevimus. Interea vero Deum Nobiscum rogare 
omnes adhortati sumus, ut id laboranti Ecclesiae, iis potissimum natio- 
nibus novo hoc afficiendis decore, faustum, felix fortunatumque sit. De 
quibus omnibus ut publicum conficerent instrumentum, dilectis filiis 
adstantibus Protonotariis Apostolicis mandavimus. Quum autem auspi- 
catissima a Nobis praestituta dies trinae huic Canonizationi celebrandae 
advenerit, universi tum saecularis cum regularis cleri ordines, Romanae 
Curiae Praesules et Officiales necnon venerabiles Fratres Abbates, Epi- 
scopi, Archiepiscopi et Patriarchae, atque S. R. E. Patres Cardinales 
in Vaticanam Basilicam, innumeris resplendentem lycnis ac splendido 
ornatam apparatu, maximaque christifidelium stipatam frequentia, quos 
inter plurimi ex Hispania ac Polonia ac plura Puellarum Actionis Catho- 
licae millia, solemni pompa una Nobiscum ingressi sunt; Nos autem 
ad Cathedram Nostram porreximus ibique sedimus. Porro dilectus Fi- 
lius Noster Camillus Cardinalis Laurenti, Sacrae Congregationis Rituum 
Praefectus, trinae huic Canonizationi praepositus, per dilectum Filium 
Augustum Milani, Consistorialis Aulae Advocatum, instanter prius, 
instantius dein ac instantissime a Nobis expostulavit, ut Beati Caelites 
Andreas Bobola, Ioannes Leonardi et Salvator ab-Horta in Sanctorum 
album per certum oraculum Nostrum describerentur. Nos vero, cum 
tanti ponderis causa ageretur, ad hoc pervenire noluimus, nisi prius 
supplices ab omnibus Deo preces admoverentur, patrocinio interposito 
Deiparae Virginis totiusque Curiae caelestis, ut a Paraclyto Spirite 
supernae lucis copia Nostrae menti affulgeret. Quod quidem ab adstan- 
tibus omnibus ferventissime actum est. Tum demum, omnibus quidem. 
stantibus, Nos vero in Cathedra sedentes, de plenitudine Apostolicae. 
potestatis, sollemniter sic pronunciavimus: Ad honorem Sanctae et 
Individuae Trinitatis, ad exaltationem Fidei Catholicae et Christianae 
Religionis augmentum, auctoritate Domini Nostri Iesu Christi, Bea- 
torum Apostolorum Petri et Pauli ac Nostra, matura deliberatione 
praehabita, et divina ope saepius implorata, ac de venerabilium Fratrum 
Nostrorum 8. R. E. Cardinalium, Patriarcharum, Archiepiscoporum et 
Episcoporum in Urbe existentium consilio, Beatos Andream Bobola 
Martyrem, Ioannem Leonardi et Salvatorem ab Horta, Sanctos esse 
decernimus et definimus, ac Sanctorum catalogo adscribimus, statuentes 
ab Ecclesia Universali illorum memoriam quolibet anno die eorum natali, 
nempe Andreae Bobola die decima sexta Maii, inter Sanctos Martyres, 

Ioannis Leonardi die nona Octobris, et Salvatoris ab Horta die decima 
octava Martii, inter Sanctos Confessores non Pontifices pia devotione 
recoli debere. In Nomine Patris et Filii et Spiritus Sancti. Amen. 

Qua Canonizationis formula a Nobis edita, precibus annuentes dilecti 
Filii Nostri quem supra memoravimus Camilli Laurenti, per praedictum 
Augustum Milani Nobis porrectis, Decretales hasce Litteras confici expe- 
dirique iussimus et de hac ipsa trina canonizatione publicum instru- 
mentum Protonotariis Apostolicis exarandum mandavimus. Gratias 
deinde omnipotenti Deo ob tantum beneficium devote peragentes, 
hymnum 7J'e Dewm, quem Nos praecinuimus, omnes gaudio exsilientes 
decantaverunt. Primum deinde novensilium Sanctorum patrocinio .invo- 
cato, Nos homilia populum allocuti sumus in qua « Haec est dies, inqui- 
mus, quam fecit Dominus; exultemus et laetemur in ea. Hodie Christus 
Dominus, devicta morte, aeternitatis Nobis aditum reseravit; hodie mi- 
litans Ecclesia triumphantis Ecclesiae gaudia effusiore laetitia parti- 
cipat, quod tres e suis civibus, divini Redemptoris vestigia secuti, sancti- 
tudinis sempiternaeque beatitatis compotes inerranti iudicio consecran- 
tur ». Breve deinde de singulis Sanctis illis praeconium teximus, eorum 
virtutum laudes recolentes, ut ad ipsorum egregie gesta pro viribus imi- 
tanda incendamur: ac tandem verba quae sequuntur in fine adiecimus, 
quae in Nostris hisce Litteris iterare collubet Nobis: « Tribus in his 
Caelitibus peculiaris videtur Nobis providentissimus Deus benevolentiae 
dedisse pignus; quandoquidem iidem, populis in praesens tanto rerum 
discrimine turbatis, novam Ecclesiae portendunt meliorum temporum 
spem. Quorum Caelitum alterum, Poloniae decus, christiani Orientis et 
Occidentis uwnitatem suis precihus imploraturum confidimus, in cuius 
finibus ipse martyrii palmam promeruit; alterum catholicae Hispaniae, 
pace tandem concordiaque redintegrata, vigentiora christianae vitae 
opera conciliaturum; alterum denique sacris Missionalium expeditio- 
nibus uberiora usque incrementa deprecaturum, quas ipsemet indefa- 
ticabili studio suasit atque provewit. Benignissime iidem patriam quis- 
que suam respiciant; suaque tutela efficiant ut, errorum colluvione 
prohibita, quae ima Civitatis fundamenta subruens atque corrumpens, 
populos in barbariem veterem detrudere conatur, Nostra quoque aetate 
eaedem Nationes validissima eaxstent catholicae religionis civilisque 
cultus propugnacula. Itemque Ecclesiam wniversam benevolenti vultu 
respiciant, atque una simul comprecando a Deo impetrent, ut eius ductu 
e praesentibus tempestatibus victrix emergens, novos agat triumphos, 
omnesque gentes ad unum Iesu Christi ovile feliciter reducat. Amen ». 
Qua homilia a Nobis habita, apostolicam benedictionem et plenariam 

admissorum indulgentiam adstantibus peramanter impertivimus atque 
post pontificale Sacrum, quod venerabilis Frater Noster Ianuarius 
S. R. E. Cardinalis Granito Pignatelli di Belmonte, Episcopus Ostiensis 
et Albanensis, Sacrique Collegii Decanus, rite persolvit, e superiori po- 
dio S. Petri plateam prospiciente sollemnem immenso adstanti populo, 
nec non Urbi et Orbi, benedictionem ac plenariam indulgentiam iterum 
impertivimus. 

Praeclara itaque novensilis Sancti Salvatoris ab Horta Apostolicis 
his Decretalibus Litteris consecrata memoria, omnibus quae inspicienda 
erant bene perpensis, certa scientia, omnia et singula, quae supra memo- 
ravimus, de apostolicae potestatis plenitudine iterum confirmamus, robo- 
ramus, statuimus, decernimus universaeque Ecclesiae Catholicae denun- 
ciamus. Mandamus insuper ut earumdem Litterarum transumptis, etiam 
impressis, manu tamen alicuius Notarii Apostolici subscriptis et sigillo 
munitis, eadem prorsus habeatur fides, quae hisce praesentibus habere- 
tur, si ipsaemet exhibitae vel ostensae forent. Si quis vero Decretales 
has Litteras Nostras definitionis, decreti, adscriptionis, mandati, statuti 
et voluntatis Nostrae infringere vel eis ausu temerario, quod Deus aver- 
tat, contraire aut attentare praesumpserit, indignationem Omnipotentis 
Dei ac beatorum Apostolorum Petri et Pauli se noverit incursurum. 

Datum Romae apud Sanctum Petrum, anno Domini millesimo non- 
gentesimo trigesimo octavo, die decima septima mensis Aprilis, Domi- 
nica Resurrectionis Ds N. I. C., Pontificatus Nostri anno decimo septimo. 


Ego PIUS, Catholicae Ecclesiae Episcopus. 


#8 Ego Ianuartus Episcopus Ostiensis et Albanensis Cardinalis GRANITO 
PIGNATELLI DI BELMONTE, Decanus Sacri Collegii. — 

+8 Ego Donatus Episcopus Sabinensis et Mandelensis Cardinalis Sspar- 
RETTI. 


/PETRVS\§) PAVLVS \Z,,' 
} PPXI 
A © 
SASUA 

*R Ego Fr. THomas Pius, Ord. Praed., Episcopus Portuensis et S. Rufi- 
nae Cardinalis BoGGIANt, Cancellarius S. R. E. 
Ego Henricus Episcopus Veliternus Cardinalis GASParRI. 
Ego Franciscus Episcopus Tusculanus Cardinalis MarcHerri1 
VAGGIANI. 
$8 Ego ANGELUS MartA Episcopus Praenestinus Cardinalis DoLct. 
Ego ALEXANDER tituli S. Mariae in Cosmedin Presbyter Cardinalis 
VERDB. 
Ego LAURENTIUS tituli S. Pancratii Presbyter Cardinalis Lauri, Pae- 
nitentiarius Maior. 
Ego EvucGentvs tituli SS. Ioannis et Pauli Presbyter Cardinalis Pa- 
CELLI. 
Ego Fr. RapHait Carowus tituli S. Praxedis Presbyter Cardinalis 
Rosst. 
Ego Perrus tituli S. Crucis in Hierusalem Presbyter Cardinalis Fu- 
MASONI BIONDI. 
Ego Frivericus tituli S. Mariae de Victoria Presbyter Cardinalis 
TEDESCHINI, Datarius. 
Ego Caro.us tituli S. Bartholomaei ad Insulam Presbyter Cardi- 
nalis SALOTTI. 
Ego Henricus tituli S. Mariae Novae Presbyter Cardinalis Srpinwa. 
Ego Franciscus tituli S. Caeciliae Presbyter Cardinalis MARMAGGI. 
Ego ALoIstus tituli S. Pudentianae Presbyter Cardinalis MAGLIONE. 
Ego Carouws tituli S. Laurentii in Lucina Presbyter Cardinalis Cre- 
MONESI. 
Ego Petrus, 8. I., tituli S. Angeli in Foro Piscario Presbyter Car- 
dinalis Borrto. 
Ego EvGENIUs tituli Ss Viti, Modesti et Crescentiae Presbyter Car- 
dinalis TISSERANT. 
Ego HERMENEGILDUS tituli S. Laurentii in Panisperna Presbyter Car- 
dinalis PELLEGRINETTI. 
Ego Iosepu tituli S. Mariae in Via Lata Presbyter Cardinalis P1z- 
ZARDO. 
Ego Petrus Maria tituli SS. Trinitatis in Monte Pincio Presbyter 
Cardinalis GERLIER. 
Ego CAMILLUS Protodiaconus 8S. Mariae in Domnica Cardinalis Cac- 
CIA DOMINIONI. 
Ego Nicotaus 8. Nicolai in Carcere Tulliano Diaconus Cardinalis 
CANALI. 
Ego DomInicus S. Apollinaris Diaconus Cardinalis Jorto. 

Ego VINceNTIUS Ss. Cosmae et Damiani Diaconus Cardinaiis La 
PUMA. 

Ego Fripericus 8. Mariae in Aquiro Diaconus CARDINALIS CATTANI. 

Ego Maximus S. Mariae in Porticu Diaconus Cardinalis MASsIMI. 

Ego Dominicus S. Caesarei in Palatio Diaconus Cardinalis MARIANI. 

Ego Ioannes 8. Georgii in Velabro Diaconus Cardinalis MERCATI. 


Fr. TH. PIUS, O. P., Card. BOGGIANI CAROLUS Card. SALOTTI 
Cancellarius 8. R. E. 8. R. C. Praefectus 


+ Dominicus Spolverini, Arch. tit. Larissen., Proton. Ap. 
Vincentius Bianchi Cagliesi, Proton. Apost. 


Can. Alfridus Liberati, Canc. Apost. Adiutor a studiis. 


EXPEDITA 
die vigesima mensis Decembris, anno decimo septimo 
Alfridus Marini, Plumbator. 


Alfridus Marini, Script. Apostolicus. 


Reg. in Canc. Ap., vol. LIX, n. 47 — Al. Trussardi, a tabulario. 


CONSTITUTIONES APOSTOLICAE 


I 


DE KARAFUTO 


MISSIO « SUI ITURIS » DE KARAFUTO IN JAPONIA AD PRAEFHCTURAE APOSTOLICAB 
GRADUM ET DIGNITATEM. EVEHITUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


In dissitas terrarum orbis regiones, quibus evangelica luce collu- 
strandis plurimi Christi operarii enixe adlaborant, peculiarem sollicitu- 
dinem Nostram convertentes, quae ad regnum Dei illic latius prolatan- 


_ dum opportuna videntur, absque mora comparare satagimus. Cum ita- 


que in missione sui iwris de Karafuto in Iaponia, Apostolicis Litteris 
Cum Nos instanter, anno Domini millesimo nongentesimo trigesimo se- 

eundo, die decima octava mensis Iulii datis, erecta et Ordinis Fratrum 
Minorum curis concredita, per auctum Evangelii praeconum numerum 
missionalia opera impensius augeri coeperint, Nos, de venerabilium Fra- 
trum Nostrorum S. R. E. Cardinalium 8. Congregationi de Propaganda 
Fide praepositorum consilio, re mature perpensa, Missionem illam ad 
potiorem dignitatis gradum evehere statuimus. Suppleto igitur, quate- 
nus opus sit, quorum intersit, vel eorum qui sua interesse praesumant 
consensu, quam supra diximus Missionem swi iuris de Karafuto, eodem 
servato nomine, in Praefecturam Apostolicam suprema Nostra aucto- 
ritate evehimus, erigimus et constituimus, eamque eiusdem Fratrum 
Minorum Ordinis curis etiam in posterum, ad Nostrum tamen et Apo- 
stolicae Sedis beneplacitum, concreditam volumus. Novae propterea huic 
Praefecturae de Karafuto eiusque pro tempore Praefectis Apostolicis 
omnia tribuimus iura, privilegia, honores et potestates, quibus ceterae 
per orbem Praefecturae Apostolicae earumque Antistites iure communi 
fruuntur et gaudent, eosque pariter iisdem adstringimus oneribus et 
obligationibus, quibus ceteri adstringuntur. Quae omnia, ut supra dispo- 
sita et constituta, rata ac valida esse volumus et iubemus, contrariis 
quibuscumque minime obstantibus. Harum vero Litterarum transumptis 
aut excerptis, manu tamen alicuius notarii publici subscriptis ac sigillo 
alicuius viri in ecclesiastica dignitate vel officio constituti munitis, eam- 
dem prorsus volumus haberi fidem, quae praesentibus Litteris adhibe- 
retur, si ipsaemet exhibitae vel ostensae forent. Nemini autem hanc 
paginam evectionis, erectionis, constitutionis, concessionis, statuti et 
voluntatis Nostrae infringere, vel ei contraire liceat. Si quis vero ausu © 
temerario hoc attentare praesumpserit, indignationem omnipotentis Dei 
ac beatorum Apostolorum Petri et Pauli se noverit incursurum. 

Datum ex Arce Gandulphi, anno Domini millesimo nongentesimo tri- 
gesimo octavo, die vigesima prima mensis Maii, Pontificatus Nostri 
anno decimo septimo. 


Fr. TH. PIUS, O. P., Card. BOGGIANI P. Card. FUMASONI BIONDI 


Cancellarius S. R. E. 8. C. de Propaganda Fide Praef. 


Alfonsus Carinci, Proton. Apost. 
Alfridus Vitali, Proton. Apost. 


Loco §8 Plumbi 


Reg. in Canc. Ap., Vol. LIX, n. 64 - Al. Trussardi. 

II 


BORNEAE HOLLANDICAE 


A VICARIATU APOSTOLICO BORNEAE HOLLANDICAE PARS SEIUNGITUR, QUAE IN 
PRAEFECTURAM APOSTOLICAM NOMINEE DE BANDJERMASIN NUNCUPANDAM 
ERIGITUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Ad evangelizationis opus facilius utiliusque reddendum recta sane 
iuvat Missionum circumscriptio, earum latissimi plerumque territorii 
divisio, et novarum Missionum constitutio. Quum itaque venerabilis 
Frater Tarcisius Henricus Ioseph van Valenberg, Ordinis Minorum 
Capulatorum, Episcopus titularis Combensis et Vicarius Apostolicus 
Borneae Hollandicae, iterum atque iterum enixis precibus a Nobis expo- 
stulaverit, ut provincia meridionalis-orientalis Borneae, eo quod a sua 
sede non parum sit dissita et accessu perdifficilis, a sui Vicariatus Apo- 
stolici territorio distraheretur et in novam erigeretur Missionem, Nos, de 
venerabilium Fratrum Nostrorum S. R. E. Cardinalium Sacrae Congre- 
gationi de Propaganda Fide praepositorum consilio, omnibus mature 
perpensis, oblatis Nobis precibus lubentissime annuere decrevimus, 
certam foventes spem’ ad catholicam veritatem magis aptiusque prola- 
tandam et ad maius spirituale christifidelium bonum id esse obventurum. 
Suppleto igitur, quatenus opus sit, quorum intersit vel eorum qui sua 
interesse praesumant consensu, de apostolicae potestatis plenitudine, 
tenore praesentium, ab Apostolici quem supra diximus Vicariatus Bor- 
neae Hollandicae territorio provinciam meridionalem-orientalem Bor- 
neae (vulgo Residentie der Zuider en Oosterafdeeling) seiungimus et 
territorium ita distractum in Praefecturam Apostolicam erigimus et 
constituimus eamque de Bandjermasin nuncupari volumus ac decerni- 
mus. Considerantes autem in regione illa iam ab anno millesimo nongen- 
tesimo vicesimo sexto ad Christi regnum prolatandum impense adlabo- 
rare Congregationis a S. Familia Missionarios, novam istam Praefe- 
cturam huius Congregationis curis, ad Nostrum tamen et Sanctae Sedis 
beneplacitum, concredimus. Decernimus insuper ut Vicariatus Aposto- 
licus Borneae Hollandicae, territorio, uti supra diximus, imminutus, 
posthac de Pontianak denominetur. Novae autem Praefecturae de 
Bandjermasin eiusque pro tempore Praefectis Apostolicis omnia tribui- 

mus iura, privilegia, honores et potestates, quibus ceterae per orbem 
Praefecturae earumque Antistites iure communi fruuntur et gaudent, 
eosque pariter iisdem adstringimus oneribus et obligationibus, quibus 
ceteri adstringuntur. Quae omnia, ut supra disposita et constituta, rata 
ac valida esse volumus et iubemus, contrariis quibuscumque minime 
obstantibus. Harum vero Litterarum transumptis aut excerptis, etiam 
impressis, manu tamen alicuius notarii publici subscriptis et sigillo viri 
in ecclesiastica dignitate vel officio constituti munitis, eamdem prorsus 
volumus haberi fidem, quae hisce Litteris haberetur, si ipsaemet exhi- 
bitae vel ostensae forent. Nemini autem hanc paginam dismembrationis, 
erectionis, constitutionis, commissionis, decreti, statuti et voluntatis 
Nostrae infringere vel ei contraire liceat. Si quis vero hoc ausu temerario 
attentare praesumpserit, indignationem omnipotentis Dei et beatorum 
Apostolorum Petri et Pauli se noverit incursurum. 
Datum ex Arce Gandulphi, anno Domini millesimo nongentesimo 
trigesimo octavo, die vicesima prima mensis Maii, Pontificatus Nostri 


anno septimo decimo. 


Fr. TH. PIUS, O. P., Card. BOGGIANI P, Card. FUMASONI BIONDI 
Cancellarius 8S. R. E 8S. C. de Propaganda Fide Praef. 


Alfonsus Carinci, Proton. A post. 
Ludovicus Kaas, Proton. A post. 


Loco 3 Plumbi 
Reg. in Canc. Ap., Vol. LIX, n. 54. - Al. Trussardi. 


DE VIENTIANE er LUANG-PRABANG 


VICARIATUS APOSTOLICUS DE LAOS DISMEMBRATUR ET NOVA ERIGITUR PRAE- 
FECTURA APOSTOLICA DE VIENTIANE ET LUANG-PRABANG. 


PIUS EPISCOPUS 
SERVUS SERVORUM DBI 
AD PERPETUAM REI MEMORIAM 


Ad regnum Dei per orbem latius faciliusque dilatandum quam maxi- 
me prodest recta ecclesiasticarum circumscriptionum constitutio. Quum 
itaque Vicariatus Apostolicus de Laos in Indosinis, apostolicis Socie- 
tatis Parisiensis Missionum ad Exteras Gentes curis concreditus, im- 

menso prope territorio redundet, venerabilis Frater Angelus M. I. Gouin, 
Episcopus titularis Orcistenus et illius Vicariatus hodiernus Antistes, 
ab Apostolica Sede enixe efflagitavit, ut ex eiusdem Vicariatus territorio 
pars aliqua seiungeretur, aliorum Evangelii Praeconum regimini tra- 
denda. Propterea, attentis assentientibus votis tum praefati venerabilis 
Fratris Vicarii Apostolici de Laos, tum dilecti filii Moderatoris Gene- 
ralis Societatis quam supra memoravimus Parisiensis Missionum ad 
Exteras Gentes, tum venerabilis Fratris Antonini Drapier, Archiepiscopi 
titularis Neocaesariensis in Ponto et in Indosinis Delegati Apostolici, 
de venerabilium Fratrum Nostrorum S. R. E. Cardinalium 8S. Congre- 
gationi de Propaganda Fide praepositorum consilio, re mature perpensa, 
oblatis Nobis precibus annuere decrevimus. Suppleto igitur, quatenus 
opus sit, quorum intersit vel eorum qui sua interesse praesumant con- 
sensu, de apostolicae Nostrae potestatis plenitudine, a Vicariatu Apo- 
stolico de Laos civilia territoria, seiungimus, quae Provinciam de Vien- 
tiane, Provinciam de Xieng-Khuang seu de Tran-Ninh, Regnum de 
Inuang-Prabang, Provinciam de Huei-Sai seu de Haut-Mékong et Quin- 
tum Territorium Militare seu de Phong-Sali complectuntur; quae quidem 
territoria una cum exigua Provinciae de Tian-Ninh parte ad Vicariatum 
Apostolicum de Vinh hucusque pertinente, in novam Praefecturam Apo- 
stolicam erigimus et constituimus, quam de Vientiane et Luang-Prabang 
vocandam esse decernimus, ex Vientiane urbe principe Protectoratus 
Gallici de Laos et ex Luang-Prabang, regni eiusdem nominis urbe prin- 
cipe. Novam vero hance Praefecturam apostolicis Congregationis Obla- 
torum B. Mariae Virginis Immaculatae curis, quae in regione illa tam 
impense iam adlaborat, ad Nostrum tamen et Sanctae Sedis benepla- 
citum, tenore praesentium committimus. Novae propterea huic Praefe- 
cturae de Vientiane et Luang-Prabang eiusque pro tempore Praefectis 
Apostolicis omnia tribuimus iura, privilegia, honores et potestates, qui- 
bus ceterae per orbem Praefecturae Apostolicae earumque Antistites 
iure communi fruuntur et gaudent, eosque pariter iisdem adstringimus 
oneribus et obligationibus, quibus ceteri adstringuntur. Quae omnia, 
ut supra disposita et constituta, rata ac valida esse volumus et iubemus, 
contrariis quibuscumque minime obstantibus. Harum vero Litterarum 
transumptis aut excerptis, etiam impressis, manu tamen alicuius notarii 
publici subscriptis et sigillo viri in ecclesiastica dignitate vel officio con- 
stituti munitis, eamdem prorsus volumus haberi fidem, quae hisce Lit- 
teris haberetur, si ipsaemet exhibitae vel ostensae forent. Nemini autem 
hance paginam dismembrationis, erectionis, concessionis, constitutionis, 
commissionis, statuti et voluntatis Nostrae infringere vel ei contraire 

liceat. Si quis vero hoc ausu temerario attentare praesumpserit, indi- 
gnationem omnipotentis Dei et beatorum Apostolorum Petri et Pauli se 
noverit incursurum. 

Datum ex Arce Gandulphi, anno Domini millesimo nongentesimo 
trigesimo octavo, die quarta decima mensis Iunii, Pontificatus Nostri 
anno decimo septimo. 


Fr. TH. PIUS, O. P., Card. BOGGIANI P. Card. FUMASONI BIONDI 
Cancellarius S. R. E. S. 0. de Propaganda Fide Praef. 


Alfonsus Carinci, Proton. Apost. 
Ludovicus Kaas, Proton. Apost. 


Loco & Plumbi 


Reg. in Canc. Ap., Vol. LIX, n. 66 — Al. 'Trussardi. 


LITTERAE APOSTOLICAE 


VENERABILIS DEI FAMULA MARIA IOSEPHA ROSSELLO BD TERTIO ORDINE S. FRAN- 
CISCI, FUNDATRIX INSTITUTI FILIARUM NOSTRAE DOMINAE A MISERICORDIA, 
BEATA RENUNTIATOR. 


PIUS PP. XI 


Ad perpetuam rei memoriam. — Misericordia Domini plena est terra 
sed multae quidem misericordiae omnibus invocantibus Eum, quo- 
niam Ipse est gloria virtutis illorum qui in lumine vultus Eius 
ambulant atque in viis Hius. Huic Divinae Misericordiae innixa, 
procul dubio Maria Iosepha Rossello fortissime cuncta quaeque 
superavit adversa, et, licet se nihil esse existimaret, omnia se 
posse in Deo, qui misericordia sua eam confortabat, factis ostendit; vo- 
luitque propterea ut etiam religiosarum Institutum, quod ad puel- 
larum praesertim derelictarum institutionem procurandam atque ad 
infirmorum curam habendam fundavit. nomen suum assumeret a Nostra 
Domina de Misericordia, cum Beatissima Virgo Dei Mater non modo 
fons gratiarum perennis sit sed et Ipsa magistra misericordiae ac dispen- 
satrix; ita ut Filiae sui Instituti continenter Deiparae auxilium gratia- 
sque poscerent, tantaeque Divinae Matris fideles asseclae sibi imposita 
misericordiae opera facilius explerent. Albissolae in dioecesis Savonensis 
maritimo oppido Dei Famula die vicesima septima mensis maii anno mil- 
lesimo octingentesimo decimo primo a christianis parentibus, qui parvam 
domi fictilium vasorum officinam exercebant, nata est; ipsique lustralibus 

aquis eadem die ablutae nomen Benedictae impositum est. Ab ore pio- 
rum parentum religionis rudimenta didicit, atque a teneris annis pie- 
tatis iam laude moribusque in exemplum adducendis enituit. Vix 
septennis pauperibus subvenire, aetate aequales puellas conyregare ut 
Sacratissimum Rosarium recitarent, easque ad bonum allicere atque a 
malo removere, ad templum secum trahere et ad sacramenta recipienda 
hortari in deliciis habuit. Mox vero, iuvenilem aetatem adepta Deo 
inservire in aliquam iam constitutam religiosam familiam adscita cu- 
piebat, sed tum propter dotis defectum tum ob malefirmam valetudinem 
consilium suum tunc temporis demittere coacta est : interea Tertii Ordi- 
nis Sancti Francisci regulam professa, eam in exemplum servavit, reli- 
giosamque vocationem suam precibus piisque exercitiis fovere atque 
etiam augere institit; sive intra domesticos parietes sive in domo quo- 
rumdam coniugum savonensium, qui eam tanquam filiam sibi acce- 
ptissimam retinere exoptabant, rebus mundanis plene renuntians, mor- 
tificationibus ieiuniisque corpus suum in servitutem redigens, indefexssa 
laboribus familiaribus atque oratione, iugiter quae sunt Dei cogitans, 
ut sancta esset corpore et spiritu, christianae perfectionis semitas valide 
aggressa est. Anno demum millesimo octingentesimo tricesimo septimo 
mensis augusti die decima Instituti sui prima fundamenta iecit. Episcopo 
enim qui Savonensium Ecclesiam tum temporis regebat, ad spirituales 
puellarum necessitates providendas ultro probante immo favente, in 
quandam domunculam benefactorum ope conductam, Dei Famula tribus 
sociis sibi additis sese recepit; ibique suum opus animose sumpsit sub 
tutissimo Beatae Mariae a Misericordia, cuius veneranda Imago Savo- 
nae a Pio Pp. VII rec. mem. Decessore Nostro haud multis ante annis 
aureo diademate fuerat redimita, Eiusque purissimi sponsi Sancti Io- 
sephi patrocinio; adeo ut suum etiam primum Benedictae nomen ex 
tune ob fidelem suam erga Deiparam Eiusque Sponsum devotionem in 
alterum Mariae Iosephae ipsa commutaverit. Sicut granum sinapis, quod 
cum seminatum fuerit in terra minus est omnibus seminibus quae sunt in 
terra et cum seminatum fuerit ascendit et fit maius omnibus oleribus 
et facit ramos magnos ita ut possint sub wmbra eius aves coeli habitare 
(Marc., IV, 31-32) sic etiam parva religiosa familia a Dei Famula con- 
stituta mirabili modo succrevit; nam intra quadraginta annorum spatium 
fere septuaginta sui Instituti domos, sive in Italia sive in Australi Ame- 
rica condere ipsa potuit, omnique necessaria re instruere. At ut suum 
opus Fundatrix perficeret, quot ei et quam graves obiectae sunt diffi- 
cultates. Sed, Dei gratia, haud impares Venerabilis Dei Famulae vir- 
tutes erant, itemque filiarum suarum observantia atque amor erga 

matrem carissimam, quae eas omnes et singulas sive voce sive scripto 
continenter ad perfectionem adducere conata est. Acceptis autem multa 
cum veneratione a Praesule Savonensi Regula atque habitus religiosi 
forma, Venerabilis Maria [osepha, quamvis ultimis annis vitae suae 
gravi morbo affligeretur, alacri studio usque ad mortem suum Filiarum 
Nostrae Dominae a Misericordia moderata est Institutum, quod prae- 
stitutos fines haud dubie hac de causa assecutum est. Iam enim in pri- 
mordiis Instituti, lethifero morbo in Liguria grassante, a nullo ministerii 
genere ut infirmos diu noctuque sublevarent Filiae Nostrae Dominae 
a Misericordia, pia matre Maria Iosepha auctore atque impulsore, refu- 
gerunt; dein plura nosocomia, quae eisdem administranda fuere concre- 
dita, maxima cum animorum utilitate ac temporali etiam infirmorum 
bono gesserunt. Ut autem grex Christi in Fidei veritatibus edoceretur 
multa mulierum ac puellarum hospitia, conlegia scholasque Venerabilis 
Dei Famula instituit, suisque Filiabus instantissime tradidit atque incul- 
cavit ut horum operum bonum provehendum iugiter respicerent; et sic 
mandatum Matris fideliter Filiae sunt persequutae, ut Institutum a 
Misericordia eiusque Sorores ad hunc usque diem amplissimos ediderint 
atque attulerint fructus tam religiosae quam civili societati. Sed prae- 
cipue e prudenti ac provido studio Venerabilis Mariae Iosephae salu- 
berrimi huiusmodi fructus prodire videntur. In regendo sane Instituto 
semper vigilantem matrem sororibus se praebuit; et maxime sollicita 
fuit de solida alumnarum vocatione Deo serviendi, qua probata eas etsi 
pauperes et dote carentes libenter excipiebat, et receptas in saneta reli- 
gione servabat sub Regularum observantia, ipsa praeeunte, prudentia, 
caritate et exemplo, ita ut ab Regulis, licet infirma, solvi non pateretur. 
Magistra vero Filiabus suis in omnibus virtutibus exercendis se ostendit. 
Equidem in eadem virginalis puritas, humilitas profunda, consummata 
prudentia, actuosa animas Deo lucrandi cura, in rebus adversis forti- 
tudo, evangelicus paupertatis amor, magna Divinae Providentiae ac 
misericordiae fiducia enituit. Verum has omnes aluit virtutes evexitque 
fervidissima eius in Deum caritas et dilectio in proximum, pro cuius 
animae corporisque salute se totam impendit seseque profudit. Ad rem 
profecto memorari etiam oportet eius studium in ecclesiasticis voca- 
tionibus fovendis, eiusdemque auxilium Operi redemptionis puellarum 
nigritarum ultro libenterque praestitum. Cum autem erga Iesum Chri- 
stum sub velis Eucharisticis delitescentem immenso ardore flagraret et 
in Dominicam Passionem continuo animum intenderet non secus Vir- 
ginem Beatissimam eiusque castissimum Sponsum peculiari affectu iugi- 
ter dilexit : Custodem Angelum suum, Sanctum Ioannem Baptistam san- 

ctumque Vincentium a Paulo qua efficaces suos suique Operis apud 
Deum Patronos elegit ac venerata est. Apostolicis demum fracta laboribus 
ac diutino consumpta morbo sexagesimum nonum suae aetatis annum 
agens in principe Filiarum Nostrae Dominae a Misericordia domo, Savo- 
nae, sollertissima ac relligiosissima vita Dei Famula functa est mense De- 
cembri in pervigilio Sollemnitatis Conceptionis Immaculatae Beatae 
Mariae Virginis, anno millesimo octingentesimo octogesimo; Eiusdem- 
que corpus tunc, frequentissimis ex omni genere civibus comitantibus, 
in publico coemeterio est humatum; a quo tamen, ubi primum oppor- 
tuna tempora visa sunt, in domum principem Savonensem Instituti 
translatum est; ibique in marmoreo sarcophago, qui erat sub aedicula 
idonea in viridario cypressibus circumdata, antea mansit; penes postea 
altare maius adiecti domui memoratae templi in loco quem dilectissimae 
Matri alumnae eius paraverant, post rite expletam anno millesimo non- 
gentesimo decimo septimo recognitionem, est pie repositum. Ob virtu- 
tum vero famam, qua vitam adhuc mortalem agens Famula Dei incla- 
ruerat, nec non ob insolita quoque prodigia, quibus post eius obitum 
Deus Servae suae sanctitatem confirmare tradebatur, de Beatorum 
coelitum honoribus ipsi Famulae Dei decernendis, processibus Ordinariis 
initis ac de more confectis, penes Sacrorum Rituum Congregationem 
Causa agitari coepta est, ita ut per Decretum die xxi m. Tulii, anno 
millesimo nongentesimo vicesimo quarto editum Nos ipsi Introductionis 
Causae Commissionem manu propria signaverimus; eademque, intro- 
ducta cum fuerit, minoribus interea superatis iudiciis, adeo deinceps 
progressa est, ut mox etiam super Venerabilis Famulae Dei Mariae Io- 
sephae Rossello virtutibus disceptari coeptum sit, quas tanquam heroica 
qualitate praeditas atque exornatas Nos anno millesimo nongentesimo 
tricesimo sexto, quartodecimo kalendas Apriles, adprobavimus et 
declaravimus. Agitata dein quaestione de duobus miraculis, quae 
a Deo patrata ferebantur per eiusdem Venerabilis intercessionem, 
post duas Congregationes, antepraeparatoriam nempe et praeparato- 
riam, nec non aliam generalem Congregationem, quae coram Nobis die 
quinta mensis Aprilis huius anni habita est, rebus omnibus acerrimo 
iudicio investigatis, Nosmetipsi die decima praefati mensis, nempe Do- 
minica Palmarum, miracula proposita constare ediximus, ulterius- 
que proinde in casu procedi posse. Cum igitur esset de heroicis 
virtutibus deque miraculis prolatum iudicium, illud discutiendum supe- 
rerat, num Venerabilis ipsa Dei Famula inter Beatos coelites recen- 
senda tuto foret. Hoc dubium propositum est a Dilecto Filio Nostre 
Raphaéle Carolo Sanctae Romanae Ecclesiae Cardinali Rossi, hodierne 

Causae Relatore, in generalibus comitiis coram Nobis habitis in Apo- 
stolico Palatio apud Castrum Gandulphi die decima mensis Maii anni 
bhuius, omnesque qui aderant, tam Cardinales quam Sacrorum Rituum 
Consultores, unanimi consensu affirmative responderunt. Nos vero in 
re tanti momenti Nostram aperire mentem distulimus donec enixis pre- 
cibus a Patre luminum subsidium posceremus. Quod cum impense fe- 
cissemus, tandem die vicesima sexta mensis Maii memorati, Domini 
Nostri Iesu Christi in coelos Ascensioni sacra, Eucharistico Sacro rite 
litato adstantibus Dilectis Filiis Nostris Camillo Sanctae Romanae Ec- 
clesiae Cardinali Laurenti, recolendae memoriae, qui tunc Sacrae Rituum 
Congregationi praepositus erat, et Raphaéle Carolo Sanctae Romanae 
Ecclesiae Cardinali Rossi, Causae Relatore, nec non dilectis filiis Al- 
phonso Carinci, Congregationis Rituum a Secretis, et Salvatore Natucci, 
generali Sanctae Fidei promotore, ediximus tuto procedi posse ad 
Venerabilis Dei Famulae Mariae Iosephae Rossello beatificationem. 
Quae cum ita sint, Instituti praesertim Filiarum Nostrae Do- 
minae a Misericordia vota implentes, Apostolica Nostra auctoritate, 
praesentium Litterarum tenore facultatem facimus ut eadem Venerabilis 
Dei Serva Maria Iosepha Rossello e Tertio Ordine Sancti Francisci, 
Fundatrix Instituti praelaudati Filiarum Nostrae Dominae a Miseri- 
cordia, BEATAE nomine in posterum nuncupetur, eiusque corpus ac lipsana 
seu reliquiae, non tamen sollemnibus in supplicationibus deferenda, 
publicae christifidelium venerationi proponantur; itemque ut eiusdem 
Servae Dei imagines radiis decorentur permittimus. Eadem praeterea 
auctoritate Nostra largimur ut de ea quotannis Missa celebretur et 
Officium recitetur de Communi Virginum cum lectionibus et orationibus 
propriis per Nos adprobatis, servatis rubricis, sed tamen in dioecesi 
tantum Savonensi in qua Dei Famula non modo nata est sed et ipsa 
migravit ad Dominum nec non in templis ac sacellis, ubique terrarum 
sitis, quibus tum Institutum Filiarum Nostrae Dominae a Misericordia 
tum Fratrum Minorum Ordo utuntur ab omnibus fidelibus, qui horas 
canonicas recitare teneantur, et, quod ad Missas attinet, ab omnibus 
presbyteris tam saecularibus quam religiosis ad templa sive sacella, in 
quibus festum agatur, convenientibus. Denique concedimus ut sollemnia 
Beatificationis Venerabilis Dei Famulae Mariae Iosephae Rossello, Fun- 
datricis Instituti Filiarum Nostrae Dominae a Misericordia praelaudati, 
supradicta in dioecesi Savonensi celebrantur, nec non in templis sive 
sacellis ipsis memoratis, diebus legitima auctoritate designandis, intra 
annum ab eisdem sollemnibus in Sacrosancta Patriarchali Basilica Vati- 
cana peractis. Non obstantibus Constitutionibus et Ordinationibus Apo- 

stolicis, nec non decretis de non cultu editis, ceterisque contrariis quibus- 
libet. Volumus autem ut harum Litterarum exemplis etiam impressis, 
dummodo manu Secretarii enunciatae Sacrorum Rituum Congregationis 
subscripta sint, atque eiusdem Congregationis sigillo munita, eadem 
prorsus fides adhibeatur in disceptationibus quoque iudicialibus, quae 
Nostrae voluntatis significationi, hisce ostensis Litteris, haberetur. 

Datum Romae apud Sanctum Petrum, sub anulo Piscatoris, die v1 
m. Novembris, an. MCMXXXVIII, Pontificatus Nostri decimo septimo. 


Card. Pacey, a Secretis Status. 


MOTU PROPRIO 


DE ORDINANDIS TRIBUNALIBUS ECCLESIASTICIS ITALIAE PRO CAUSIS NULLITATIS 
MATRIMONII DECIDENDIS. 


PIUS PP. XI 


Qua cura quave diligentia Sancta Mater Ecclesia decurrentibus sae- 
culis iura et firmitatem Sacramenti Magni tutaverit, universa testatur 
historia, ut recenter in Litteris Encyclicis « Casti connubii» breviter 
adumbravimus. 

Et merito quidem, cum matrimonium christianum non modo ad co- 
niugum spirituale ifemque temporale bonum tendat, sed praecipue ad 
prolis generationem sit divinitus ordinatum, ut genus humanum, iuxta 
Dei praeceptum, « crescat repleatque terram», sitque proinde matri- 
monium simul et Ecclesiae et Reipublicae verum et unicum seminarium. 

Cum vero matrimonium ipsum in contractu ad Sacramenti dignitatem 
evecto consistat, nonnumquam evenire potest, contractum ipsum, et con- 
sequenter Sacramentum, nullitate laborare, eo quod coniuges contrabendi 
incapaces exstiterint, vel aliquo canonico impedimento dirimente prae- 
pediti fuerint, aut quia coactum attulerint consensum, vel eundem con- 
sensum non valida expresserint forma, et ita porro. | 

Hisce in casibus iudicium ferre de validitate aut nullitate matrimonii 
ad Ecclesiam exclusive pertinet, quae ad rem adhibet tribunalia eccle- 
siastica ad tramitem canonum constituta, quaeque iuxta normas ad hoc 
latas procedere in tam gravi negotio tenentur, prouti vel recentissime 
salubriter et conspicue provisum est per Instructionem S. C. de Disci- 
plina Sacramentorum die xv mensis Augusti, a. MpCcCCCXXXvi datam, 
quam hisce Apostolicis Litteris Motu Proprio datis confirmatam volumus, 

pro omnibus tribunalibus valituram, salvis, pro Tribunalibus Aposto- 
licis, eorundem peculiaribus normis. : 

Quam autem arduum sit munus definiendi utrum in casu concreto 
Sacramentum matrimonii validum exstiterit necne, quisquis facile perci- 
piet, si prae oculis ponat naturam controversiae a tribunali dirimendae. 
Ita pariter superfluum videtur pericula et damna declarare quae, ex 
fortuito errore vel in iure vel in facto a iudice admisso, et partibus et 
matrimoniali instituto et bonis sive familiarum sive civilis societatis 
ipsius obvenire possint. 

Quod si sapientissimus ille Rex Salomon ad Dominum humiliter cla- 
mare cogebatur: « Quis poterit iudicare populum istum, populum tuum 
hunc multum? » (III, Reg. I, 9) cum tamen de iudiciis temporalibus non 
autem de spiritualibus ageretur, quamnam excellentiam sive virtutum 
moralium, sive scientiae, sive prudentiae, sive ingenii necessariam puta- 
bimus pro iudicibus ecclesiasticis. ut suo muneri ipsi pares inveniantur? 

Merito, proinde, praelaudata Instructio ait: « Attenta harum causa- 
rum gravitate necnon difficultate, tum quoad leges procedurales servan- 
das, tum quoad intrinsecum causae meritum, Episcoporum est, graviter 
onerata eorum conscientia, caute et diligenter seligere sacerdotes, quo- 
rum prudentia et probitas sit omni exceptione maior, quique lawrea vel 
saltem licentia in iure canonico sint praediti, sin minus scientia et expe- 
rientia iuridica vere polleant » (art. 21). 

Facili prorsus negotio, igitur, quisquis percipit cur in Italia, ubi, ob 
magnum dioecesium numerum, permultae parvo territorio exiguoque 
clero constant, gravi immo quandoque insuperabili difficultate afficiantur 
Ordinarii in officialibus et iudicibus vere peritis suo tribunali praepo- 
nendis. Quae proinde difficultas si prae oculis ponatur, manifesta apparet 
necessitas assignandi pro tractatione causarum matrimonialium quae- 
dam tribunalia, numero pauciora, quae, omnibus numeris absoluta, rite 
et laudabiliter proprio munere fungi queant. 

Postquam, ergo, Sacra Congregatio de Disciplina Sacramentorum, 
plurium annorum labore, accurate notitias circa tribunalia causasque 
matrimoniales ab Ordinariis Italiae conquisierit eorumque vota recepe- 
rit, et postquam super praesenti negotio peritorum vota postulaverit, 
rem totam in suis Plenariis Comitiis diei xx11 mensis [ulii currentis 
anni, intervenientibus quoque Eminentissimis Patribus 8. C. Consisto- 
rialis, Nobis decernendam proposuit. 

Quapropter, Eminentissimorum Patrum votis mature perpensis, Motu 
Proprio, certa scientia ac de Apostolicae plenitudine potestatis, haec 
omnia, quae sequuntur, statuenda decrevimus ac decernimus : 

I. Singula quaeque Regio Conciliaris seu Ecclesiastica Italiae con- 
stituet circumscriptionem unicam unumque habebit regionale tribunal 
quoad tractationem et decisionem causarum de nullitate matrimoniorum. 
Ideoque in prima instantia tractabuntur causae Regionis Conciliaris 
1) Pedemontanae apud tribunal Tawrinense; 2) Longobardicae, apud 
Mediolanense; 3) Liguriae, apud Januense; 4) Aemiliae, apud Muti- 
nense; 5) Venetae, apud Venetiarwm; 6) Romandiolae, apud Bononiense; 
7) Aetruriae, apud Florentinum; 8) Umbriae, apud Perusinwm; 9) Pi- 
cenae, apud Firmanum; 10) Latii, apud Tribunal Vicariatus Urbis; 
11) Aprutinae, apud Teatinum; 12) Beneventanae, apud Beneven- 
tanum; 13) Lucanae et Salernitanae, apud Salernitanum; 14) Campa- 
nae, apud Neapolitanum; 15) Apuliae, apud Barense; 16) Calabriae, apud 
Rheginense; 17) Siculae, apud Panormitanum; 18) Sardiniae, apud Calari- 
tanum. 

II. Pro tractatione praedictarum causarum in gradu appellationis, 
incolumi semper facultate directe provocandi ad Sacram Romanam Ro- 
tam iuxta can. 1599, § 1, n. 1 Codicis I. C., ad quam Vicariatus Urbis 
semper appellabit, ita procedetur : 

Ad tribunal Taurinense deferentur causae in prima instantia tractatae 
apud tribunal Januense; ad tribunal Ianuense, quae apud tribunal Me- 
diolanense; ad tribunal Mediolanense, quae apud tribunalia Taurinense 
et Venetiarum; ad tribunal Venetiarum, quae apud tribunal Bononiense; 
ad tribunal Bononiense, quae apud tribunalia Florentinum et Muti- 
nense; ad tribunal Florentinum, quae apud tribunalia Perusinum et 
Firmanum; ad tribunal Vicariatus Urbis, quae apud tribunalia Neapo- 
litanum et Calaritanum; ad tribunal Neapolitanum, quae apud tribunalia 
Panormitanum, Rheginense, Salernitanum et Beneventanum; ad tribu- 
nal Beneventanum, quae apud tribunalia Barense et Teatinum. 

III. Officiales, indices, promotores iustitiae, defensores vinculi alii- 
que administri horum tribunalium — excepto tribunali Vicariatus 
Urbis, cuius Officialis, iudices, etc. ab ipso Summo Pontifice, pro- 
ponente Eminentissimo Cardinali Urbis Vicario, nominabuntur — deli- 
gendi sunt et constituendi, ad definitum tempus, ab Exchis Ordinariis 
in Coetibus Regionalibus. 

IV. Horum tribunalium iura et officia necnon practicam agendi ra- 
tionem Sacra Congregatio de Disciplina Sacramentorum definiet, etiam 
circa tempus quo quae supra statuimus exsecutioni demandanda sint, 
necnon circa normas temporarias relate ad causas pendentes. 

V. Sacra Congregatio de Disciplina Sacramentorum vigilem sedu- 
lamque, pro suo munere, det operam, ut tum Officiales, tum iudices, 

tum, praesertim, promotores iustitiae et vinculi defensores muneribus 
suis rite naviterque perfungantur iuxta normas ab eadem S. C. editas 


vel edendas. 
Haec statuimus, non obstantibus quibuslibet in contrarium facien- 


tibus, licet speciali mentione dignis. 
Datum Romae, apud 8. Petrum, die vir Decembris, in Festo Conce- 
ptionis Immaculatae B. Mariae V., anno MCMXxXxvilI, Pontificatus 


Nostri decimo septimo. 


PIUS PP. XI 


| 


M4 Acta Apostolicae Sedis - Commentarium Offciale 


ACTA SS. CONGREGATIONUM 


SACRA CONGREGATIO CONSISTORIALIS 


BITURGENSIS-CIVITATIS CASTELLI 


DECRETUM 


DE FINIUM DIOECESIUM MUTATIOND 


Quum ab Apostolica Sede expostulatum fuerit ut pars aliqua terri- 
torii paroeciae S. Laurentii in Cospaia, in dioecesi Civitatis Castelli, 
dismembraretur, et paroeciae S. Ioannis Baptistae in Trebbio, dioecesis 
Biturgensis, aggregaretur, et vicissim pars paroeciae S. Nicolai in 
S. Francisco in dioecesi Biturgensi, ab eadem seiungeretur et paroeciae 
S. Laurentii in Cospaia, in dioecesi Civitatis Castelli attribueretur, ita 
ut fines praefatarum dioecesium finibus civilium provinciarum Perusinae 
et Aretinae cohaereant, Sshius Dominus Noster Pius Divina Providentia 
Pp. XI, habito favorabili voto Exchorum Episcoporum utriusque dioe- 
cesis, idque in bonum fidelium cessurum cernens, petitam finium muta- 
tionem benigne statuere dignatus est. Quapropter praesenti Consistoriali 
Decreto a paroecia S. Laurentii in Cospaia partem illam territorii quae 
in finibus provinciae Aretinae invenitur, separat eamque paroeciae 
S. Ioannis Baptistae in Trebbio, dioecesis Biturgensis, perpetuo attri- 
buit; simulque partem territorii paroeciae S. Nicolai in 8. Francisco, 
quae intra provinciam Perusinam continetur, dismembrat et paroeciae 
S. Laurentii in -Cospaia, dioecesis Civitatis Castelli, in perpetuum attri- 
buit; mutatis hac ratione utriusque dioecesis finibus. 

Ad haec autem exsecutioni mandanda eadem Sanctitas Sua deputare 
dignata est Exc. P. D. Pompeum Ghezzi, Episcopum Biturgensem, eidem 
tribuens necessarias et opportunas facultates etiam subdelegandi, ad 
effectum de quo agitur, quemlibet virum in ecclesiastica dignitate con- 

stitutum, facto onere quam citius remittendi ad hanc S. Congregationem 
Consistorialem authenticum exemplar actus peractae exsecutionis. 

Datum Romae, ex Aedibus S. Congregationis Consistorialis, die 
22 Octobris 1938. | 


Fr. R. C. Card. Rossi, a Secretis. 
L. S. 


V. Santoro, Adsessor. 


II 


PROVISIO ECCLESIARUM 


Ssmus Dominus Noster Pius, divina Providentia Papa XI, successivis 
decretis Sacrae Congregationis Consistorialis, singulas quae sequuntur 
Ecclesias de novo Pastore dignatus est providere, nimirum : 


die 3 Decembris 1938. — Titulari episcopali Ecclesiae Aeliensi prae- 
fecit R. D. Davidem Mathew, ex archidioecesi Cardiffensi, quem depu- 
tavit Auxiliarem Emi P. D. Arcturi S. R. E. Card. Hinsley, Archiepi- 
scopi Westmonasteriensis. 

— Titulari episcopali Ecclesiae Ostracinensi R. D. Fridericum Hiiner- 
mann, parochum in dioecesi Aquisgranensi, quem deputavit Auxiliarem 
Exc. P. D. Hermanni Iosephi Strater, Episcopi Caesaropolitani et Admi- 
nistratoris Apostolici dioecesis Aquisgranensis. 

die 6 Decembris. — Cathedrali Ecclesiae Brigantiensi Exe. P. D. Abi- 
lium Vaz das Neves, hactenus Episcopum Coccinensem. 

die 10 Decembris. — Cathedrali Ecclesiae Fernensi R. D. Iacobum 
Staunton, Canonicum Capituli Cathedralis et Rectorem Seminarii Os- 


soriensis. 


a 

SACRA CONGREGATIO PRO ECCLESIA ORIENTALI 


PROVISIO ECCLESIARUM 


Ssmus Dominus Noster Pius Divina Providentia Papa XI, successivis 
decretis S. C. Pro Ecclesia Orientali, singulas quae sequuntur Ecclesias 
de novo Pastore providere dignatus est, nimirum : 


die 30 Septembris 1938. — Titulari episcopali Ecclesiae Bathnensi 
praefecit R. D. Gabrielem Naamo, quem deputavit Administratorem Apo- 
stolicum pro Chaldaeis Siriae, Libani, Altae Gazirae, et Hatay (Alexan- 
drettae). 

die 15 Octobris. — Titulari episcopali Ecclesiae Comanensi in Ar- 
menia praefecit R. D. Suleiman Kutchuk Ousta, quem deputavit Auxi- 
liarem Patriarchae Babylonensis Chaldaeorum pro dioecesi patriarchali 
Mausiliensi Chaldaeorum. 


SACRA CONGREGATIO DE PROPAGANDA FIDE 


PROVISIO ECCLESIARUM 


Singulis, ut infra, datis decretis Sacri Consilii Christiano Nomini 
propagando, Sshus D. N. Pius div. Prov. Pp. XI dignatus est sequentes 
providere Ecclesias, nimirum : 


die 8 Novembris 1938. — Titulari episcopali Ecclesiae Ascalonitanae 
praefecit R. P. Paulum Mazé, e Congr. Sacrorum Cordium Tesu et Mariae 
(Picpus), quem deputavit Vicarium Apostolicum Insularum Tahiti. 

die 19 Novembris. — Titulari episcopali Ecclesiae Rusicadensi 
R. P. Gulielmum Rice, 8S. I., quem deputavit Vicarium Apostolicum 
Belizensem. 

DIARIUM ROMANAE CURIAE 


Giovedi, 15 dicembre 1938, il Santo Padre ha ricevuto in 
solenne Udienza 8. E. il Sig. Dott. Santos Dominici, Inviato 
Straordinario e Ministro Plenipotenziario del Venezuela, per la 
presentazione delle Lettere Credenziali. 


SACRA CONGREGAZIONE DEI RITI 


Martedi, 6 dicembre 1938, nel Palazzo Apostolico di San Callisto, alla pre- 
senza dell’Emo e Revino Signor Cardinale Carlo Salotti, Prefetto della S. Con- 
gregazione dei Riti e Ponente o Relatore della causa di canonizzazione della 
Beata Maria da Santa Eufrasia Pelletier, fondatrice delle Suore del Buon Pa- 
store, si é adunata, in seduta antepreparatoria, la medesima 8S. Congregazione 
dei Riti, con l’intervento dei Revmi Prelati Officiali e Consultori teologi, per 
la discussione di due miracoli, che si asseriscono operati ad intercessione della 
suddetta Beata e che vengono proposti per la sua solenne canonizzazione. 


Martedi, 13 dicembre 1938, nel Palazzo Apostolico di San Callisto, alla pre- 
senza di Sua Eminenza Revma il Signor Cardinale Carlo Salotti, Prefetto della: 
S. Congregazione dei Riti e Ponente o Relatore della causa di beatificazione 
della Ven. Serva di Dio Maria Crocifissa di Rosa, fondatrice della Congrega- 
‘zione delle Ancelle della Carita, si é adunata la S. Congregazione dei Riti in 
seduta antepreparatoria, con l’intervento dei Revmi Prelati Officiali e Con- 
sultori teologi, per discutere su due miracoli che si asseriscono operati ad in- 
tercessione della predetta Venerabile Serva di Dio. 


Martedi, 20 dicembre 1938, nel Palazzo Apostolico Vaticano si é adunata 
la S. Congregazione dei Riti con l’intervento degli Emi e Revmi Signori Car- 
dinali e dei Revmi Prelati Officiali, nella quale si é discusso sulla introdu- 
zione della causa di beatificazione e canonizzazione : 


1) del Servo di Dio Luigi Guanella, sacerdote e fondatore della Congre- 
gazione dei Servi della Carita e delle Figlie di S. Maria della Provvidenza; 

2) della Serva di Dio Clelia Barbieri, fondatrice delle Suvre Minime 
dell’ Addolorata. 


418 Acta Apostolicae Sedis — Commentarium Officiale 


Si é discusso anche sulla revisione degli scritti: 


3) del Servo di Dio Marco Antonio Barbarigo, cardinale e vescovo di 
Montefiascone ; 

4) del Servo di Dio Pietro Monnereau, sacerdote e fondatore della Con- 
gregazione delle Suore dei Sacri Cuori; 

5) del Servo di Dio Pietro Giuseppe De La Cloriviére, sacerdote professo 
della Compagnia di Gest; 

6) del Servo di Dio Bartolo Longo; 

7) del Servo di Dio Pier Giorgio Frassati ; 

8) della Serva di Dio Maria del Sacro Cuore di Gest, fondatrice del- 
l’Istituto delle Ancelle del Sacro Cuore di Gesi. 


SEGRETERIA DI STATO 


NOMINE 


Con Biglietti della Segreteria di Stato, il Santo Padre Pio XI, felicemente 
regnante, si é degnato di nominare : 


24 novembre 1938. L’Emo e Revihno Signor Cardinale Giuseppe Pizzardo, Vem- 
bro della Sacra Congregazione de Propagenda 
Fide. 
3 dicembre » SS. E. Reva Monsig. Francesco Morano, Consultore della 
Suprema Sacra Congregazione del 8S. Officio. 
Con Brevi Apostolici, il Santo Padre Pio XI, felicemente regnante, si é 
degnato di nominare : 


12 novembre 1938. L’Emo e Revmo Signor Cardinale Domenico Jorio, Pro- 
tettore delle Adoratrici perpetue del Ssmo Sa- 
cramento (Roma). 

14 » »  L’Emo e Revmo Signor Cardinale Carlo Salotti, Protet- 
tore della Congregazione dei Servi della Carita 
(Como). 

» » »  L’Emo e Reviho Signor Cardinale Carlo Salotti, Protet- 
tore dell’Istituto delle Figlie di S. Maria della 
Provvidenza (Como). 

23 » »  L’Emho e Reviho Signor Cardinale Vincenzo La Puma, Pro- 
tettore delle Suore Compassioniste Serve di Ma- 
ria (Castellammare di Stabia). 

28 » »  L’Emo e Revhho Signor Cardinale Federico Tedeschini, 
Protettore dell’Istituto delle Maestre Pie « Ve- 
nerini » (Roma). 

30 novembre 1938. L’Emo e Revino Signor Cardinale Carlo Salotti, Protet- 
tore dell’Istituto delle Suore Trinitarie di Va- 
lence (Francia). 

L’Emo e Reviho Signor Cardinale Raffaello Carlo Rossi, 
Protettore dell’Istituto delle Suore Adoratrici 
del Ssmo Sacramento di Rivolta d’Adda (Cre- 
mona). 

» » »  L’Emo e Reviho Signor Cardinale Luigi Maglione, Protet- 
tore della Congregazione delle Suore delle Po- 
verelle (Bergamo). 

L’Emo e Reviho Signor Cardinale Carlo Salotti, Protet- 
tore dei Missionari d’Africa (Padri Biauchi). 

» » »  L’Etho e Revo Signor Cardinale Luigi Maglione, Protet- 
tore dell Istituto delle Ausiliatrici del Purga- 
torio. 

9 » » L’Emo e Revo Signor Cardinale Federico Tedeschini, 
Protettore dell’ Istituto delle Figlie di 8. Fran- 
cesco di Sales di Lugo di Romagna (Imola). 

14 » »  L’Emo e Revo Signor Cardinale Pietro Fumasoni Biondi, 
Protettore dell’Istituto delle « Pie Vadri della 
Nigrizia » (Verona). 

16 » »  L’Emo e Revmo Signor Cardinale Luigi Maglione, Pro- 
tettore dei Fratelli di Nostra Signora di Lour- 
des (Oostaker, Gand). 


3 dicembre » 


= 


20 » »  L’Emo e Reviho Signor Cardinale Nicola Canali, Protet- 
tore dell’Ordine dei Servi di Maria. 
» » »  L’Emo e Reviho Signor Cardinale Nicola Canali, Protet- 


tore dell’Istituto delle Suore Mantellate Serve 
di Maria (Pistoia). 


NECROLOGIO 
28 ottobre 1938. Monsig. Bartolomeo Stanislao Wilson, Vescovo tit. di 
Acmonia. 
14 novembre » Monsig. Camillo van Ronslé, Vescovo tit. di Timbriade. 
26 » »  Monsig. Antonio Bahaban, Vescovo di Cesarea di Cappa- 


docia degli armeni. 
4 dicembre » Monsig. Giuseppe Teodorowicz, Arcivescovo di Leopoli de- 
gli armeni. 
» » »  Monsig. Alfonso Archi, Arcivescovo Vescovo di Cesena. 
6 » »  Monsig. Donaldo Martin, Vescovo di Argyll e Isole. 
7 » »  Monsig. Goffredo Zaccherini, Vescovo tit. di Memfi. 

COMMISSIO PONTIFICIA DE RE BIBLICA 


MONITUM 
DE PRAEMIIS A PONTIFICIA COMMISSIONE BIBLICA CONFERENDIS 


A Pontificia Commissione de Re Biblica, anno 1939, duplex praemium, 
utrumque centum dollariorum, pro dissertationibus de argumento bi- 
blico conscribendis distribuetur. 

Argumenta tractanda haec sunt: 


1. Pro primo praemio obtinendo: S. Ignatius Antiochenus novitne 
quartum Evangelium? 


Textus tum quarti Evangelii tum S. Ignatii lingua graeca refe- 
rendi sunt. 


2. Pro secundo praemio obtinendo: De charitate erga proximum in 
Veteri Testamento. 

Tus ad primum praemium contendendi iis omnibus iisque solis com- 
petit, qui inter auditores cursus theologici in Seminario quodam Maiori 
adscripti sunt. 

Tus autem ad secundum praemium contendendi iis omnibus iisque 
solis competit, qui scholas Facultatis cuiusdam theologicae vel Athenaei, 
cui fas est gradus academicos conferre, frequentant. 

Dissertationes linguis latina, anglica, gallica, germanica, hispanica, 
italica exarari poterunt, at scriptoria machina conscriptae esse debent. 

Nomen auctoris non in ipsa dissertatione, sed in folio seiuncto indica- 
bitur simul cum inscriptione Seminarii vel Facultatis seu Athenaei cuius 
auctor est alumnus et cum attestatione Rectoris vel Magistri Sacrae 
Scripturae. Folium hoc obsignatum exterius lemmate notetur, initio 
dissertationis repetendo, ac simul cum ipsa dissertatione usque ad diem 
31 mensis octobris anni 1939 ad infrascriptum Secretarium Pontificiae 
Commissionis Biblicae Romam mittatur. ? 

De collatione praemiorum decernent Emi DD. Cardinales Pontificiae 
Commissioni Biblicae praepositi, iuxta legitima suffragia Revmorum 
DD. Consultorum eiusdem. Ubi res postulaverit, praemia constituta 
etiam duobus candidatis per partes aequales vel proportionatas adiu- 
dicari poterunt. Sententia vero in Actis Apostolicae Sedis publici 
iuris fiet. ; 

Romae, die 31 Octobris 1938. 


Ioannes Baptista Frey, C. S. Sp., Secretarius. 


1 Al Rev. Padre Giov. Battista Frey, Segretario della Pontificia Commissione 
Biblica, via Santa Chiara, 42. — Roma (117). 

MONITUM Omnes - qui nostrum “ Acta Apostolicae Sedis ,, Com- 
mentarium officiale sunt pacti, quibus mense decembri _ 
1938 aomina exciduat et denuo subaotand! voluntas est - ut quam primam subscribant 
rogantur, ne iisdem ullam missio pro anno 1939 fasciculorum, volumen XXXI comple- 


Clentium, moram patiatur. 
In renovanda vero subnotatione ut alteram ex tasciculoram schedulis externis mit- 


tant, vel aumeros designent aomial ips! pracpositos socil iterum rogantur. 
Pro Italia L. go — Extra Italiam L. it. 50 — 


Conto Corrente postale N. 1-16722 intestate: Libreria Vaticana - Citta del Vaticano 
Roma Italia Estero 
L. L. L. 


P. AGATANGELO A LANGASCO 0. M. DE INSTITUTIONE. 
CLERICORUM IN DISCIPLINIS INFERIORIBUS 


Legislatie canonica. Typis polyglutitis Vaticanis, in-8°, pp. xvi-299. 

INDEX: Praeliminaria, pars 1, Praeformatio iuris vigentis; pars II, 

* Ius Codicis; pars 111, lus comparatum — Appendie: s4Specinina pro- 

grammatum et prospectus organizationis scholasticae Ecclesiae et Bho 


MARIANT Caro. DOMENICO. LEZIONI CATECHISTICHE, 


Vou. - Spiegazione del Simbolo, pp. xvi-54. 
Vou, Il. = Spiegazione dell’Orazione, del Decalogo, dei Precetti della 
“. Chiesa, delle Virta e dei Vizi e delle Beatitudini, pp. 1v-462. 


III. - Spiegazione della Grazia e dei Sacramenti, pp. 1v-474. 


INSTRUCTIO SERVANDA a tribunalibus dicecesanis 
in pertractandis causis de nullitate matrimoniorum (S.C. de di- / 
sciplina Sacramentorum), edita die 15 augusti 1936, cum adnexis ap- 
pendicibus quorundam documentorum necnon adiectis indice analy- 
tico-alphabetico tabulisque comparativis. In-8°, pp. 96.-. 


REGULAE SER VANDAE in processibus super matrimo- | 
alo rato et nos consummato, cum appendice praecipuorum actorum 
formularum, quae utiliter et opportune adhibentur in, his causis. _ 


ENCHIRIDION CLERICORUM » Documenta Ecclesiae Sacrorum 
Alumais institueadis (Sacra Congregatio de Seminariis et Studiorum 
Universitatibus,. Typis Polygl. Vaticanis, 1938, pagg. Lvi-920, 
Elegante legatura in tela, titolo in oro e testa colorala . . . . . 80—°80— 87— 


PROGETTI di nuovo ordinamento gludiziario e di Codice di 
Procedura Civile dello Stato della Citta del Vaticano (lugilo 1937). — 5 


WILPERT GIUSEPPE, La Fede della Chiesa nascente secondo {| mo- 
mumenti dell’arte funeraria antica. 1n-8,. viii-328, con 156 figure 
Hel testo (Pubblicazioni del Pont,. Istituto di Archeologia Cristiana. 

ee 1360 e ritratto di Sua Santita - Legato in tela. 


BERNIER Mgr. PAUL = DE PATRIMONIO PAROECIALI 


MASSIMI Card. LA NOSTRA FEDE. 1 Le basi 
la sintesi del demma cattolico. In-1%, pp. 321 (Quinta edizione) .. 9,50 10,50 12 

MASSIMI Cara. MASSIMO LA NOSTRA-I.EGGE. ce basi : 
la sintesi della morale cattolica. pp. 320... . 9,50 10,50 12— 


Esposizione breve e chiara della dottrina cattolica per 


OTTAVIANI Sac. ALAPHRIDUS. INSTITUTIONES IURIS PUBLICI 
ECCLESIASTICL. 


Vol. |. tus publicum itaternum (Ecclesiae constitutio socialis et 
potestas). Editio altera emendata et aucta, 1935. In-8°, pp. 27— 28,50 38— 


Vol. Il. tus publicum externum, pp. 540 ........ 950 33— 


OTTAVIANI Sac. ALAPHRIDUS. COMPENDIUM IURIS PUBLICI EC. 


CLESIASTICI AD USUM AUDITURUM THEOLOGIAE, _ 


CODICIS IURIS CANONICI INTERPRETATIONES 


AUTHENTICAE seu responsa a Pontificia Commissione ad 

Codicis canones authentice interpretandos annis MCMX ViIl-MCMX XXV 

data et in unum collecta alque Romanorum >Pontificum actis et. 

R. Curiae decisionibus aucta. Typis 1935, in-8°, 4 


— Linteo contectum . 18— 19— 20,50 


GASPARRI Card. PETRI - CATECHISMUS 5 CATHOLICUS: 


TRACTATUS CANONICUS DE MAT. RIMONIO 
PETRI Card. GASPARRI. Editio nova ad mentem Codicis I. C, - Vol J, 
pp. 472 Vol. Il, cum allegatis, In brochure, pp. 620. . . O-— B— O— 
Volumina partim corte, partim linto contecta, cum titulo aureo 0— 3— O— 


M O N ITU Liber f. r, Petri Card. Gasparri cui titulus Catechismus catho- 
licus, iuxta piam Eiusdem voluntatem, bibliothecis Seminariorum 
minorum atque scholarum [nstitutorum religiosorum gratuito distribuitur, postulantibus eorun- 
dem Moderatoribus qui illum nondum receperunt el hoc monitum indieant, svlutis pro uno- 
quoque exemplari ad expeditionis aliasque expensas sustinendas libellis 4 in Italia, et libel- 
lis 6 extra Italiam, 
lisdem Moderatoribus conceditur quoque, liber: Cedicis turis Canonici interpretationes 
authenticae, ab Eccitho loseph Bruno editus, pro unoquoque exemplari solutis tantummodo 
libellis 6 in Italia, et libellis 8.extra Italiam. Z 
Uterque liber praesto est penes Librariam Vaticanam (Libreria Vaticana, Citta del Vaticano), 

